
ΤΟ ΔΗΜΟΤΙΚΟ ΣΥΜΒΟΥΛΙΟ ΡΕΘΥΜΝΗΣ

Κατά την δια ζώσης Τακτική Συνεδρίασή του, που πραγματοποιήθηκε την Τρίτη 01 Σεπτεμβρίου 2026 και ώρα 14:30, αποφάσισε ομόφωνα, με την υπ’ αρ. 343/2026 Απόφασή του, την έκδοση ψηφίσματος για την απώλεια της Εύης Βρέντζου, διευθύντριας της Αναπτυξιακής ΑΚΟΜΜ Ψηλορείτης και επί σειρά ετών αιρετής εκπροσώπου της Τοπικής Αυτοδιοίκησης.

Με αισθήματα θλίψης, ο  Δήμαρχος Ρεθύμνης, ο Πρόεδρος Δ.Σ. και τα Μέλη του Δημοτικού Συμβουλίου, σκιαγράφησαν την προσωπικότητα της εκλιπούσης, η οποία υπηρέτησε το θεσμό της Τοπικής Αυτοδιοίκησης με εντιμότητα, αξιοσύνη, πρωτοπόρο πνεύμα, διορατικότητα, συνέπεια και αφοσίωση. 

Η ακούραστη δράση της και η πολύχρονη ενεργή, ουσιαστική ενασχόληση της στους τομείς  ευθύνης που ανέλαβε ως η πρώτη γυναίκα πρόεδρος του Δημοτικού συμβουλίου Ανωγείων, ως Γενική Γραμματέας του Δήμου Ανωγείων, ως Διευθύντρια του ΑΚΟΜΜ Ψηλορείτης και ως  εμπνεύστρια και υπεύθυνη στην Κοινωνική Συνεταιριστική Επιχείρηση (Κοιν.Σ.Επ.) «Ιδαία Συνεργασία»  ΔΑΙΑ ΣΥΝΕΡΓΑΣΙΑ, ανέδειξαν τις πολλαπλές της ικανότητες, την καινοτόμο σκέψη της, την αποφασιστικότητα, τη δυναμική  και την αταλάντευτη διάθεσή της για προσφορά στον τόπο και τους ανθρώπους του. 

Η θεσμική της συνεργασία της με το Δήμο Ρεθύμνης σε βασικούς τομείς όπως η Βιώσιμη Ανάπτυξη, ο Τουρισμός και η Επιχειρηματικότητα υπήρξε γόνιμη και επωφελής για τους συνεργαζόμενους Δήμους Ρεθύμνης και Ανωγείων αλλά και για όλο το Νομό σε επίπεδο εξωστρέφειας, συμμετοχής σε δίκτυα συνεργασιών με άλλους Δήμους του νησιού μας και της χώρας καθώς και  αξιοποίησης ευρωπαϊκών προγραμμάτων σε βασικούς αναπτυξιακούς άξονες. 

Η πρόωρη απώλειά της, στερεί από τον τόπο μας μια άξια γυναίκα που  υποστήριζε το πολυσύνθετο όραμά της για την ευημερία του Ρεθύμνου και της Κρήτης με ήθος, ευγένεια, σκληρή προσωπική δουλειά και ευρηματικότητα. 

Το Δημοτικό Συμβούλιο Ρεθύμνης, συμμεριζόμενο πλήρως την αναφορά του Δημάρχου και του Προέδρου για την εκλιπούσα Εύη Βρέντζου, εξέδωσε ομόφωνα το υπ. αρ. 8/2026 ψήφισμά του, ως εξής:
   
ΨΗΦΙΖΕΙ ΟΜΟΦΩΝΑ

Αριθ. Ψηφίσματος:  8/2026

1) Να εκφράσει τη βαθιά θλίψη του για την αδόκητη απώλεια της Εύης Βρέντζου, η οποία υπηρέτησε τα θεσμικά της καθήκοντα επί δεκαετίες,  με εντιμότητα, εργατικότητα, συνέπεια και  διορατικότητα. 
2) Να διατυπώσει τα ειλικρινή και θερμά συλλυπητήρια του Δημάρχου και των μελών του Δημοτικού Συμβουλίου στην οικογένεια της  και να επιδώσει το παρόν ψήφισμα.
3) Να δημοσιευθεί το παρόν Ψήφισμα  στον Τοπικό Τύπο. 

